Pluimveebedryf veg terug teen hoenderstortingFoto ter illustrasie (Foto: Pixabay) Die SA Pluimveevereniging (SAPV) voer ŉ jare lange stryd om te verhoed dat “afval”-hoender in Suid-Afrika gestort word. Hierdie organisasie het nou aansoek gedoen om teenstortingsregte op ingevoerde hoender uit vyf lande – Brasilië en vier lande uit die Europese Unie (EU), naamlik Denemarke, Ierland, Pole en Spanje. “Ons het bewyse dat hierdie lande bevrore hoenderporsies in die Suid-Afrikaanse mark stort, wat onregverdige mededinging vir groot- en kleinboere beteken, en plaaslike werksverliese tot gevolg het,” sê Izaak Breitenbach, algemene bestuurder van SAPV se Braaikuikenorganisasie. “Hierdie lande voer bevrore hoenderporsies in, dikwels teen laer pryse as die produksiekoste, en/of laer as wat hulle dieselfde produk op hul tuismarkte kan verkoop. Dit is nie net teen die Wêreldhandelsorganisasie (WHO) en Suid-Afrikaanse handelsregulasies nie, dit is bloot onregverdig omdat dit werk in produsentelande skep, terwyl dit die plaaslike ekonomiese groei knou.” Breitenbach het aangevoer dat hierdie onregverdige praktyke vroeër in gesprekke met die EU se verteenwoordigers in Suid-Afrika en AVEC (Pluimveeprosesseerders-en-handelsvereniging) in die EU geopper is, en dat die land teenstortingsregte sou aanvra indien dit nie aangeraak word nie. Die aansoek grond die teenstortingsregte op die verskil tussen die prys van bevrore hoenderporsies in die produsenteland en die laer uitvoerprys van bevrore hoenderporsies na Suid-Afrika. Winssyfers van tot 201% is gevind. “Dit is ŉ voortdurende stryd omdat uitvoerlande maniere ontwikkel om tariewe te omseil, onder meer deur hul pryse te verlaag,” het hy gesê. “Ongelukkig word hierdie pryse – so laag soos R6,86 per kg – nie aan verbruikers deurgegee nie, maar skep net ekstra winste vir die invoerwaardeketting.” Die aansoek is by die Suid-Afrikaanse Kommissie vir Internasionale Handelsadministrasie (ITAC) ingedien, wat die klagte sal ondersoek voordat ŉ aanbeveling aan die minister van handel, nywerheid en mededinging gemaak sal word. Die aansoekproses sal na verwagting ongeveer 12 maande duur. Die aansoek word deur ŉ groot aantal organisasies en entiteite ondersteun. Graanprodusente, kleinboere, kontrakboere, ŉ vakbond in die pluimveebedryf, asook ondernemings in die pluimveewaardeketting, soos toerusting- en voerverskaffers, het almal hul gewig agter SAPV ingegooi. Breitenbach sê: “Die doel van die aansoeke is om die speelveld gelyk te maak en om billike mededinging in die Suid-Afrikaanse mark te verseker, deur die onregverdige voordeel wat uitvoerlande het uit die weg te ruim omdat hulle nie regverdige pryse vra nie. Die Suid-Afrikaanse pluimveebedryf is volgens internasionale standaarde baie mededingend, en ons produseer hoender teen ŉ laer koste as die EU-lande. Tog stort EU-lande voortdurend hoender in Suid-Afrika omdat hulle enige prys sal aanvaar wat hulle kan kry vir die oortollige hoendervleis wat hul markte nie wil hê nie.”